雪  其七
作者：徐積
朝代：宋

paragraphs: 昨霄夢看六龍淵，鶴御驚回墜曉鞭。
萬頃落花春晚後，一床清水月明天。
門無黄雀張羅地，室有玄熊應夢年。
入竹好鳴寒玉珮，寄梅兼附白雲牋。
楊妃繡段披方穩，李逸烏紗裹更鮮。
避色莫投妝婦指，弄香須撲舞蛾肩。
羣烏噪過巢無樹，一兔奔歸獵有旃。
溪叟正如翹葦鷺，山翁彌似出塵仙。
僧簷鳥伺齋餘飯，客竈貓棲爨後烟。
且報漫翁來掘壁，牆閒便是我家田。